# О б р а з л о ж е њ е

# Одлука о изменама и допунама одлуке о буџету

# општине Ћуприја за 2019. годину

Законски основ за доношење Одлуке о изменама и допунама одлуке о буџету општине Ћуприја за 2019. годину садржан је у члану 32. Закона локалној самоуправи и члану 63. Закона о буџетском систему.

Предложеним изменама и допунама одлуке о буџету општине Ћуприја за 2019. годину обим буџета је смањен у односу на претходно донету Одлуку.

Овим изменама извршена је рационализација у свим секторима и предузете су мере штедње са циљем одрживог развоја општине.

Извршене су прерасподела средстава између Програма и Програмских активности, а реализација једног броја пројеката померена је за 2020.годину. На овај начин постићи ће се рационализација утрошка буџетских средстава у 2019.години са минималним нивоом задуживања, након чега ће се омогућити да у 2020.години буду извршена још значајнија капитална улагања из остварених уштеда у текућој години.

Изменама и допунама ове Одлуке додати су и нови пројекти. Ово су пројекти мањег обима које ће општина Ћуприја моћи да реализује до краја године, а који употпуњују досадашња инфраструктурна улагања, како би се комплетирала реконструкција започета у одређеним градским подручјима.

Општина Ћуприја је са Канцеларијом Уједињених нација за пројектне услуге склопила два уговора о донацији, и то за Саветодавну службу за грађане у општини Ћуприја на износ од 17.533,99 USD и за Подршку квалитету живота старијих особа са инвалидитетом на износ од 14.122,15 USD.

Општина Ћуприја је склопила и Споразум о сарадњи на реализацији Пројекта „Ефикасно и ефективно управљање имовином кроз увођење географског информационог система“ који финансира Европска унија из средстава ИПА кроз Програм ECHANGE 5 у износу од 12.000,00 ЕУР.

Додат је и нов Пројекат „Изложба проширене стварности античког града Horreum Margi“ у износу од 1.368.750,00 РСД, а средства за овај пројекат су по Конкурсу опредељена општини Ћуприја из буџета Републике Србије.

Са друге стране, увећани су и планирани приходи од продаје непокретности у јавној својини, чија се потпуна реализација очекује до краја текуће године, а који ће омогућити да се велики проценат нових инвестиција реализује из текућих прихода општине.

Код директних корисника нису извршене неке значајне промене, док је код индиректних корисника извршена рационализација средстава, и до краја године су планирана средства која су неопходна за несметано обављање њихових делатности.

Овом изменом и допуном Одлуке о буџету општине Ћуприја, у великој мери се потврђују постигнути резултати током 2019. године, а који се огледају у добијању значајних износа кроз пројекте које финансирају донатори и Влада РС, као и тенденцији смањења обавеза по дугорочним кредитима и минималном коришћењу истих.